b"\n_START_ARTICLE_\nPedro Opeka\n_START_SECTION_\nOtro\xc5\xa1tvo in zgodnja mladost\n_START_PARAGRAPH_\nRodil se je slovenskim star\xc5\xa1em v predmestju argentinske prestolnice Buenos Aires. Njegov o\xc4\x8de je bil iz Topola v bli\xc5\xbeini Begunj pri Cerknici, njegova mati pa iz Male Slevice pri Velikih La\xc5\xa1\xc4\x8dah. O\xc4\x8de se je po koncu vojne 1945 re\xc5\xa1il iz Brnice pri Hrastniku, kjer so partizani brez sojenja pobili ve\xc4\x8d tiso\xc4\x8d ujetnikov. Pred komunisti\xc4\x8dno oblastjo v Sloveniji in Jugoslaviji je v Avstrijo zbe\xc5\xbeala tudi mama in tam spoznala bodo\xc4\x8dega mo\xc5\xbea Lojzeta. Leta 1947 sta se s skupino ve\xc4\x8d tiso\xc4\x8d slovenskih politi\xc4\x8dnih beguncev preselila v Argentino, kjer se jima je kot drugi od osmih otrok rodil sin Peter._NEWLINE_Opeka je odrasel na ulicah Buenos Airesa. \xc5\xbde pri 9 letih je pomagal o\xc4\x8detu, ki je delal kot zidar. Pri petnajstih je omahoval med tem, ali naj postane nogometa\xc5\xa1 ali duhovnik; izbral je slednjo mo\xc5\xbenost in od\xc5\xa1el v semeni\xc5\xa1\xc4\x8de. Pri 20 letih je od\xc5\xa1el v Ljubljano na dodatno izobra\xc5\xbeevanje. Dve leti zatem je od\xc5\xa1el na Madagaskar, kjer je kot zidar pomagal v \xc5\xbeupnijah lazaristov.\n_START_SECTION_\nPriznanja\n_START_PARAGRAPH_\nOpeka je prejemnik \xc5\xa1tevilnih najvi\xc5\xa1jih priznanj. Predsednik Republike Francije Nicolas Sarkozy ga je z dekretom 12. oktobra 2007 odlikoval z redom Viteza Legije \xc4\x8dasti (Chevalier de la L\xc3\xa9gion d'honneur). Leta 2009 ga je predsednik Republike Slovenije Danilo T\xc3\xbcrk \xc2\xbbza izjemen prispevek na podro\xc4\x8dju humanitarnega dela, socialne in teolo\xc5\xa1ke misli in skrbi za so\xc4\x8dloveka\xc2\xab\xc2\xa0odlikoval z Zlatim redom Republike Slovenije za zasluge, najvi\xc5\xa1jim dr\xc5\xbeavnim odlikovanjem. Evropska akademija znanosti in umetnosti mu je podelila  Nagrado za toleranco. Leta 2012 so ga vsi slovenski poslanci v evropskem parlamentu s podporo predsednika vlade RS Janeza Jan\xc5\xa1e in predsednika Republike Boruta Pahorja predlagali za Nobelovo nagrado za mir."